
Parlamentul European,
–	având în vedere propunerea Comisiei prezentată Parlamentului European și Consiliului (COM(2022)0223),
–	având în vedere articolul 294 alineatul (2) și articolul 322 alineatul (1) din Tratatul privind funcționarea Uniunii Europene, precum și articolul 106a din Tratatul de instituire a Comunității Europene a Energiei Atomice, în temeiul cărora propunerea a fost prezentată de către Comisie (C9‑0179/2022),
–	având în vedere articolul 294 alineatul (3) din Tratatul privind funcționarea Uniunii Europene,
–	având în vedere avizul Curții de Conturi din 31 octombrie 2022[footnoteRef:1], [1:  	JO C 446, 24.11.2022, p. 26.] 

–	având în vedere Acordul interinstituțional din 28 noiembrie 2001 privind utilizarea mai structurată a tehnicii de reformare a actelor legislative[footnoteRef:2], [2:  	JO C 77, 28.3.2002, p. 1.] 

–	având în vedere scrisoarea din 25 aprilie 2023 a Comisiei pentru afaceri juridice adresată Comisiei pentru bugete și Comisiei pentru control bugetar în conformitate cu articolul 110 alineatul (3) din Regulamentul său de procedură,
–	având în vedere acordul provizoriu aprobat de comisia competentă în temeiul articolului 74 alineatul (4) din Regulamentul său de procedură și angajamentul reprezentantului Consiliului, exprimat în scrisoarea din 20 decembrie 2023, de a aproba poziția Parlamentului în conformitate cu articolul 294 alineatul (4) din Tratatul privind funcționarea Uniunii Europene,
–	având în vedere deliberările comune ale Comisiei pentru bugete și ale Comisiei pentru control bugetar desfășurate în temeiul articolului 58 din Regulamentul de procedură,
–	având în vedere articolele 110 și 59 din Regulamentul său de procedură,
–	având în vedere avizul Comisiei pentru dezvoltare regională,
–	având în vedere scrisoarea Comisiei pentru industrie, cercetare și energie,
–	având în vedere raportul Comisiei pentru bugete și al Comisiei pentru control bugetar (A9-0180/2023),
A.	întrucât grupul de lucru consultativ al serviciilor juridice ale Parlamentului European, Consiliului și Comisiei consideră că propunerea Comisiei nu conține nicio modificare de fond în afara celor care au fost identificate ca atare în propunere și întrucât, în ceea ce privește codificarea dispozițiilor neschimbate din actele precedente cu respectivele modificări, propunerea se limitează la o simplă codificare a actelor existente, fără modificări de fond ale acestora,
1.	adoptă poziția sa în primă lectură prezentată în continuare, care ține seama de recomandările grupului de lucru consultativ al serviciilor juridice ale Parlamentului European, Consiliului și Comisiei;
2.	aprobă declarația comună a Parlamentului și a Consiliului anexată la prezenta rezoluție, care va fi publicată în seria C a Jurnalului Oficial al Uniunii Europene;
3.	aprobă declarația comună a Parlamentului, a Consiliului și a Comisiei anexată la prezenta rezoluție, care va fi publicată în seria C a Jurnalului Oficial al Uniunii Europene;
4.	ia act de declarațiile Comisiei anexate la prezenta rezoluție;
5.	solicită Comisiei să îl sesizeze din nou în cazul în care își înlocuiește, își modifică în mod substanțial sau intenționează să-și modifice în mod substanțial propunerea;
6.	încredințează Președintei sarcina de a transmite Consiliului și Comisiei, precum și parlamentelor naționale poziția Parlamentului.

P9_TC1-COD(2022)0162
Poziția Parlamentului European adoptată în primă lectură la 14 martie 2024 în vederea adoptării Regulamentului (UE, Euratom) 2024/... al Parlamentului European și al Consiliului privind normele financiare aplicabile bugetului general al Uniunii (reformare)
(Întrucât s-a ajuns la un acord între Parlament și Consiliu, poziția Parlamentului corespunde cu actul legislativ final, Regulamentul (UE, Euratom) 2024/2509.)


ANEXĂ LA REZOLUȚIA LEGISLATIVĂ
Declarație comună privind tratamentul bugetar al dobânzilor sau al altor costuri datorate în cazul amenzilor sau al altor penalități sau sancțiuni anulate sau reduse cu ocazia adoptării Regulamentului (UE, Euratom) 2024/2509
Parlamentul European și Consiliul au convenit ca orice dobândă sau alte costuri datorate în cazul amenzilor sau al altor penalități sau sancțiuni anulate sau reduse să fie înregistrate ca venituri negative pe durata actualului cadru multianual. Aceasta este o excepție, limitată la această situație specifică și imprevizibilă, de la interdicția privind veniturile negative.
Fără a aduce atingere prerogativelor lor respective, Parlamentul European, Consiliul și Comisia convin, ținând seama de experiența anterioară și de evoluțiile viitoare preconizate, să examineze o soluție durabilă pe termen lung, conformă cu aplicarea principiilor bugetare ale Regulamentului financiar, pentru finanțarea unor astfel de dobânzi sau alte costuri, care să se aplice după 2027, inclusiv în ceea ce privește rata dobânzii care trebuie plătită pentru cuantumul amenzilor sau al altor sancțiuni care trebuie rambursate, ca o compensație adecvată pentru întreprinderile beneficiare în astfel de situații.

Declarația comună a Parlamentului European, a Consiliului și a Comisiei privind instrumentul unic de extragere a datelor și de evaluare a riscurilor prevăzut la articolul 36 din Regulamentul financiar cu ocazia adoptării Regulamentului (UE, Euratom) 2024/2509
Parlamentul European, Consiliul și Comisia („cele trei instituții”) recunosc importanța de a consolida protecția intereselor financiare ale Uniunii, astfel cum se recunoaște în Acordul interinstituțional („AII”) din 16 decembrie 2020 și astfel cum se prevede la articolul 325 din TFUE.
Cele trei instituții convin că este necesar să se dezvolte în continuare instrumentul, în conformitate cu normele de securitate informatică și de protecție a datelor. Pentru a reduce sarcina administrativă și a evita costuri de IT disproporționate pentru statele membre și pentru ceilalți utilizatori, vor fi luate în considerare sistemele aprobate existente în statele membre.
Cele trei instituții se angajează să coopereze pentru a continua dezvoltarea instrumentului. Comisia confirmă că va continua să dezvolte instrumentul în consultare cu utilizatorii săi și să ofere sprijin statelor membre pentru orice chestiuni tehnice. Statele membre vor coopera cu Comisia pentru a crea sinergiile necesare interoperabilității cu sistemele informatice și cu bazele de date relevante.
În urma unei evaluări efectuate de Comisie, care stabilește gradul de pregătire a instrumentului pe baza criteriilor menționate la articolul 36 alineatul (6) din Regulamentul financiar, cele trei instituții, fără a aduce atingere competențelor lor respective, se angajează să examineze și să rediscute utilizarea obligatorie a instrumentului pe durata cadrului financiar multianual de după 2027.

Declarația unilaterală a Comisiei privind dezangajările cu ocazia adoptării Regulamentului (UE, Euratom) 2024/2509
În contextul pregătirii cadrului financiar multianual pentru perioada de după 2027, Comisia va examina chestiunea extinderii domeniului de aplicare al reconstituirii creditelor corespunzătoare dezangajărilor. Acest lucru nu aduce atingere viitoarei propuneri a Comisiei privind cadrul financiar multianual pentru perioada de după 2027 și dreptului de inițiativă legislativă al Comisiei, astfel cum este prevăzut în tratate.

Declarația unilaterală a Comisiei privind sistemul de detectare timpurie și de excludere cu ocazia adoptării Regulamentului (UE, Euratom) 2024/2509
Comisia Europeană recunoaște importanța reducerii la minimum a sarcinii administrative pentru autoritățile statelor membre în contextul extinderii specifice a sistemului de detectare timpurie și de excludere (EDES) la gestiunea partajată și la gestiunea directă cu statele membre. 
Comisia se angajează să elaboreze orientări cuprinzătoare și să ofere statelor membre sesiuni de formare cu privire la punerea în aplicare a EDES și la utilizarea bazei sale de date. 
Comisia va continua să îmbunătățească baza de date EDES, de exemplu făcând posibile căutările referitoare la mai multe entități și prin ameliorarea prezentării acestei bazei de date.
Comisia va depune eforturi pentru a asigura interoperabilitatea informatică între EDES și sistemele naționale relevante pentru a raționaliza procesul și pentru a permite verificări mai rapide ale situațiilor de excludere ale persoanelor sau entităților relevante.
Comisia confirmă că orice solicitare de informații suplimentare în scopul EDES nu va depăși ceea ce este strict necesar și proporțional și va fi tratată în conformitate cu normele aplicabile privind protecția datelor. Se reamintește faptul că avizul Autorității Europene pentru Protecția Datelor referitor la propunerea Comisiei de reformare a Regulamentului financiar nu a ridicat nicio problemă în ceea ce privește EDES.
Comisia se angajează să faciliteze o tranziție lină către aplicarea EDES, în deplină cooperare cu statele membre.

